מיכל קרייטלר

מיכל קרייטלר (נולדה ב-5 ביוני 1971) היא סופרת, פסיכולוגית ומתרגמת ישראלית.

 ביוגרפיה 
קרייטלר נולדה ברחובות וגדלה בחולון. אביה, יליד משפחה שורשית מצפת, היה חבר אגד. אמה היא דור חמישי למייסדי המושבה מזכרת בתיה. מיכל היא הבכורה מבין שלושה אחים. את לימודיה התיכוניים סיימה בתיכון מיטרני בחולון, במגמת מדעי המחשב. בצבא שירתה ביחידת המחשבים של חיל הים (ממח״י), לאחר שסיימה קורס תכנות בממר"ם.

לאחר שחרורה מהצבא למדה פסיכולוגיה וייעוץ חינוכי באוניברסיטת תל אביב, והשלימה תואר שני בפסיכולוגיה מחקרית באוניברסיטת בר-אילן. עבודת הדוקטורט שלה בבית-הספר למדעי הפסיכולוגיה, אוניברסיטת תל אביב, אותה סיימה בשנת 2025, עסקה בנושא הקורלטים הפסיכולוגיים של נשים שמצליחות בטיפולי פוריות (IVF) וכללה פיתוח שיטה טיפולית חדשנית לנשים בתהליכי פוריות. העבודה נכתבה תחת הנחייתה של פרופסור שושנה שילה.

במהלך למעלה משני עשורים עבדה כחוקרת ומנהלת אדמיניסטרטיבית במרכז הפסיכואונקולוגי בבתי החולים איכילוב ושיבא, שם עסקה במחקר ובפיתוח התערבויות פסיכולוגיות לחולי סרטן ובני משפחותיהם. במסגרת עבודתה השתתפה בכתיבת עשרות מאמרים ומחקרים מדעיים, והציגה ממצאיה בארץ ובעולם. בשנת 2013 הייתה שותפה לכתיבת הספר 'טנטולוגיה: מדעי האובדן, השכול והאבל', שראה אור בהוצאת פרדס.

קריירה ספרותית
את דרכה הספרותית החלה בתקופת מגפת הקורונה. ספרה הראשון, 'קצוות שרופים' (הוצאת שתים, 2023; הוצאת 'התחנה', 2025) מגולל את סיפורה של אתי אמסלם, ספרית שבתה התינוקת נגנבה ממנה מיד לאחר לידתה. הספר עוסק באובדן, באימהות, ובהשלמה עם מה שכבר לא ניתן לתקן, וזכה לשבחים בקרב מבקרים וקוראים. הספר זיכה אותה בפרס לסופרים בראשית דרכם לשנת 2024.

ספרה השני, 'שנה שבע' (הוצאת 'התחנה', 2025) מתמקד ביחסים בין שתי אחיות שנקטעו בעקבות אובדן משותף, ובמפגש המחודש ביניהן. הספר זכה לביקורות חיוביות ולהכרה בקולה הספרותי הייחודי של קרייטלר.

ספרה השלישי, ״נטע לא מתה״, צפוי לראות אור בשנת 2026.

נוסף על כתיבתה, קרייטלר עוסקת גם בתרגום ספרותי. תרגומה לעברית של הספר 'דבר רודף דבר' מאת ג׳ודי טיילור ראה אור בשנת 2025 בהוצאת ספרים בעלמא וזיכה אותה בפרס סוניה ברשילון למתרגמות מתחילות. קרייטלר תרגמה גם את הספר 'סרטן כנקודת מפנה' מאת לורנס לה-שאן (2000).

פעילות אקדמית וציבורית
קרייטלר משלבת בעבודתה הספרותית והאקדמית עיסוק מתמשך במפגש שבין פסיכולוגיה ויצירה. כתיבתה נשענת על הבנה עמוקה של עולמן הרגשי של דמויותיה, תוך שילוב של מבנה נרטיבי מדויק ואלמנטים של ריאליזם פסיכולוגי. היא מנחה סדנאות כתיבה, מרצה באוניברסיטאות ובמסגרות תרבותיות, ומשתתפת ביוזמות לקידום כתיבה נשית וכתיבה טיפולית בישראל.
בשנים 2018 עד 2022 שימשה כיושבת ראש עמותת ההורים של תיכון א' לאמנויות תל אביב, והובילה יוזמות חינוכיות ותרבותיות לקידום תלמידי האמנויות.

 חיים אישיים 
קרייטלר מתגוררת בתל אביב. היא נשואה לרון קרייטלר ואם ליונתן ותמרה.

פרסים והוקרה
 פרס שר התרבות לסופרים בראשית דרכם, 2024
 פרס סוניה ברשילון למתרגמות מתחילות, 2025

 ספריה 
 קצוות שרופיםֿ, הוצאת שתים, (2023); הוצאת התחנה, (2025)
 שנה שבע, הוצאת התחנה, (2025)
 נטע לא מתה, הוצאת התחנה, (2026)

תרגומיה
 סרטן כנקודת מפנה, מאת לורנס לה שאן, הוצאת אלטרנטיבות, (2000)
 דבר רודף דבר, מאת ג׳ודי טיילור, הוצאת ספרים בעלמא, (2025)

 קישורים חיצוניים 

 ספריה של מיכל קרייטלר באתר סימניה
 ספריה של מיכל קרייטלר באתר עברית

קטגוריה:פסיכולוגיות ישראליות
קטגוריה:פסיכולוגים ישראלים
קטגוריה:מתרגמות ישראליות
קטגוריה:מתרגמים ישראלים
קטגוריה:סופרות ישראליות
קטגוריה:סופרים ישראלים
קטגוריה:בוגרי תיכון מיטרני (חולון)
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות שנולדו ב-1971
קטגוריה:ישראלים שנולדו ב-1971
קטגוריה:זוכי פרס לסופרים בראשית דרכם